<classify> MSANII wa nyimbo za kufokafoka Wabiro Wassira maarufu kwa jina la Wakazi na bendi ya muziki ya The Mafik wanatarajiwa kuwa sehemu ya wanamuziki kutoka Tanzania watakaotumbuiza kwenye msimu wa 17 wa Tamasha la Kimataifa la Sauti za Busara Unguja, Zanzibar. Mkurugenzi wa Sauti Za Busara Yusuph Mahmoud amewaeleza waandishi wa habari leo jijini Dar es Salaam kuwa tamasha hilo litawakutanisha wanamuziki na bendi kutoka nchi za Afrika na pia nje ya bara hilo. Wasanii wengine kutoka Tanzania watakaoshiriki kwenye tamasha hilo ni pamoja na Siti The Band, Ison Mistary a.k.a Zenji Boy, Mopao Swahili Jazz, TaraJazz, Sinachuki Kudumbak na wengineo. Kwa mujibu wa Mahmoud kaulimbiu ya tamasha la mwaka huu ni Paza Sauti, Kataa Unyanyasaji ikiwa na lengo la kuongeza uelewa wa masuala ya unyanyasaji na namna ya kukabiliana nayo hasa kwa wanawake walio kwenye tasnia ya muziki. Wakazi amesema anafurahi kuwa sehemu ya kampeni hiyo ya kukuza uelewa wa masuala ya unyanyasaji wa kijinsia na jinsi ambavyo unaweza kumalizwa kwenye tasnia ya muziki. Tamasha hilo la muziki wa live linalotarajiwa kufanyika kuanzia Februari 13 hadi 16 likijumuisha shughuli mbalimbali ikiwa ni pamoja na warsha na mafunzo. Gharama ya tiketi kwa siku zote nne za tamasha hilo ni Tsh 20,000-.Wanamuziki na bendi wanatarajiwa kuimba na kuonyesha uwezo wao kimuziki kwenye mahadhi ya taarab, hiphop, jazz, blues, Afropop and mengineyo.Miongoni mwa wasanii watakaoshiriki ni Mehdi Qamoum Morocco, Oumar Konaté Mali, Blinky Bill Kenya, GuissGuiss Bou Bess Senegal, Ambasa Mandela the Last Tribe Kenya, Mamy Kanouté Senegal, Onipa Ghana UK,Thaïs Diarra Senegal Switzerland, Mehdi Laifaoui Trab Project Algeria na wengineo.  <topic>: KITAIFA 